ทุนนอกยังทะลักไทย"เม.ย."ทะลุ2หมื่นล้าน
ธปท.เผยเงินทุนเคลื่อนย้ายเดือน เม.ย.ปีนี้ ยังไหลเข้าสุทธิ 2.04 หมื่นล้านบาท
4 มิ.ย. 2555

ธปท.เผยเงินทุนเคลื่อนย้ายเดือน เม.ย.ปีนี้ ยังไหลเข้าสุทธิ 2.04 หมื่นล้านบาท 
ธนาคารแห่งประเทศไทย (ธปท.) รายงานดุลบัญชีเงินทุนเคลื่อนย้ายในเดือน เม.ย.ปีนี้ พบว่าไทยยังมีเงินไหลเข้าสุทธิ 641 ล้านเหรียญสหรัฐ หรือประมาณ 2.04 หมื่นล้านบาท หากคิดอัตราแลกเปลี่ยนในปัจจุบันที่ระดับ 31.80 บาทต่อเหรียญสหรัฐ เพิ่มขึ้น 149 ล้านเหรียญสหรัฐ หรือประมาณ 4,738 ล้านบาท จากเดือนก่อนหน้าที่มีเงินทุนไหลเข้าสุทธิ 492 ล้านเหรียญสหรัฐ หรือประมาณ 1.56 หมื่นล้านบาท โดยเป็นการไหลเข้าของสถาบันการเงินที่มีการกู้เงินระยะสั้นและถอนเงินฝากจากต่างประเทศกลับเข้ามาเป็นสำคัญ
ทั้งนี้ ภาคสถาบันการเงินมีเงินไหลเข้าสุทธิ 3,237 ล้านเหรียญสหรัฐ หรือประมาณ 1.03 แสนล้านบาท ส่วนใหญ่เป็นการกู้เงินระยะสั้นของกลุ่มธนาคารพาณิชย์ และการถอนเงินฝากในต่างประเทศกลับเข้ามา เพื่อปรับฐานะเงินตราต่างประเทศตามการป้องกันความเสี่ยงจากอัตราแลกเปลี่ยนของนักลงทุนไทย ที่ออกไปลงทุนในหลักทรัพย์ต่างประเทศมากขึ้น 
ขณะที่ผู้ประกอบการนำเข้าลดการป้องกันจากอัตราแลกเปลี่ยนลง ตามมูลค่าการนำเข้าที่ลดลงมากเมื่อกับเดือนก่อนหน้า จากมูลค่านำเข้าที่ 2.11 หมื่นล้านเหรียญสหรัฐ หรือขยายตัว 21.5% ลดลงเหลือ 1.74 หมื่นล้านเหรียญสหรัฐ หรือขยายตัว 9% 
ภาครัฐบาลมีเงินไหลเข้าสุทธิ 978 ล้านเหรียญสหรัฐ หรือประมาณ 3.11 หมื่นล้านบาท เพิ่มขึ้นจากเดือนก่อนหน้า 325 ล้านเหรียญสหรัฐ หรือประมาณ 1.03 หมื่นล้านบาท จากการเข้าซื้อสุทธิในพันธบัตรรัฐบาลในระยะยาวอย่างต่อเนื่องของนักลงทุนต่างชาติ 
ขณะที่ภาค ธปท.มีเงินไหลออกสุทธิ 434 ล้านเหรียญสหรัฐ หรือประมาณ 1.38 หมื่นล้านบาท ต่อเนื่องจากเดือนก่อนที่ไหลออก 219 ล้านเหรียญสหรัฐ หรือประมาณ 6,964 ล้านบาท จากการที่นักลงทุนต่างชาติขายสุทธิพันธบัตร ธปท. ทั้งพันธบัตรระยะสั้นและระยะยาว รวม ทั้งมีการนำเงินออกไปฝากและลงทุนในตราสารหนี้ต่างประเทศบางส่วน 
ภาคอื่นๆ ที่มีเงินไหลออกสุทธิ 3,140 ล้านเหรียญสหรัฐ หรือประมาณ 9.99 หมื่นล้านบาท เพิ่มขึ้นต่อเนื่องจากเดือนก่อนหน้าที่ไหลออกสุทธิ 2,665 ล้านเหรียญสหรัฐ หรือประมาณ 8.47 หมื่นล้านบาท จากการไหลออกของเงินลงทุนโดยตรงในต่างประเทศเป็นสำคัญ ซึ่งส่วนใหญ่เป็นการกู้แก่บริษัทในเครือที่อยู่ต่างประเทศของรัฐวิสาหกิจที่ไม่ใช่สถาบันการเงิน รวมทั้งผู้นำเข้าไทยชำระคืนสินเชื่อการค้าให้กับคู่ค้า